Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2021/C 248/09)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1)

OBVESTILO O ODOBRITVI STANDARDNE SPREMEMBE

„Morellino di Scansano“

PDO-IT-A1260-AM03

Datum obvestila: 21. 4. 2021

OPIS ODOBRENIH SPREMEMB IN RAZLOGI ZANJE

1. Sklicevanje na Prilogo s seznamom sekundarnih sort vinske trte, ki sestavljajo do največ 15 % sortne sestave, je bilo črtano

Sklicevanje na ta seznam se ne šteje za potrebno, saj gre za sorte, primerne za gojenje v Toskani, ki so že vključene v nacionalni register sort vinske trte za vinsko grozdje.

Sprememba se nanaša na člen 2 specifikacije proizvoda.

2. Navedba roka za uskladitev z zahtevami, ki veljajo za postopke vinifikacije, odobrene na podlagi odstopanja

To je sklicevanje na datum, ko je bilo to odstopanje uvedeno z ministrsko uredbo z dne 23. julija 2010.

Ta sprememba se nanaša na člen 5 specifikacije proizvoda in oddelek 9 enotnega dokumenta.

3. Posodobitev pravne podlage za utemeljitev stekleničenja na razmejenem območju in določbo o odobritvi stekleničenja zunaj neposredne bližine

Ta sprememba je prilagoditev oblike besedila v skladu z veljavno zakonodajo. Nanaša se na člen 5 specifikacije proizvoda.

4. Premik odstavka o sprostitvi v porabo iz člena 7 v člen 5 specifikacije proizvoda

To je redakcijska sprememba, ki zadeva člena 5 in 7 specifikacije proizvoda.

5. Premik odstavka o letniku grozdja iz člena 5 v člen 7 specifikacije proizvoda

To je redakcijska sprememba, ki zadeva člena 5 in 7 specifikacije proizvoda.

6. Črtanje organoleptične lastnosti sijoča bistrost

Parameter bistrosti se ne šteje za nujno lastnost proizvodov z ZOP „Morellino di Scansano“, saj se lahko šteje za splošno zahtevo po skladnosti za vsa vina.

Ta sprememba se nanaša na člen 6 specifikacije proizvoda in oddelek 4 enotnega dokumenta.

7. Črtanje izraza „superiore“ s seznama izrazov, ki se na etiketi ne smejo uporabljati

To je zgolj formalna prilagoditev besedila, saj se ta izraz ne sme uporabljati, razen če je izrecno določen v specifikaciji proizvoda.

Ta sprememba se nanaša na člen 7 specifikacije proizvoda.

8. Možnost vključitve širšega geografskega pojma „Toscana“ (Toskana) na etiketo

Ta nova določba omogoča, da se ime „Toscana“ navede kot večja geografska enota na etiketi in pri označevanju vin z DOCG (ZOP) „Morellino di Scansano“.

Optimalna uporaba imena večje geografske enote „Toscana“ omogoča, da se potrošniki dodatno seznanijo z geografskim območjem proizvodnje vin z DOCG (ZOP) „Morellino di Scansano“ v skladu z veljavno zakonodajo Evropske unije in nacionalno zakonodajo.

Ta sprememba se nanaša na člen 7 specifikacije proizvoda in oddelek 9 enotnega dokumenta.

9. Povečanje nazivne prostornine steklenic s 5 na 6 litrov in uvedba posebnih 9-, 12- in 15-litrskih oblik

Prostornina steklenic je povečana na 6 litrov zaradi zahteve za dajanje proizvoda na trg v steklenicah s to prostornino. Poenostavljene so bile tudi informacije o dovoljenih količinah, posebne oblike pa so dovoljene izključno za promocijske namene.

Ta sprememba se nanaša na člen 8 specifikacije proizvoda in oddelek 9 enotnega dokumenta.

10. Informacije o sistemih zapiranja: prepoved uporabe kronskih zamaškov; zamaški z navojem so dovoljeni na steklenicah s prostornino do 0,75 litra, razen vina „Morellino di Scansano riserva“

S tem so pojasnjeni sistemi zapiranja, ki so dovoljeni za proizvode, zajete v oznaki.

Čeprav se zamaški z navojem ne smejo uporabljati pri proizvodih „riserva“, se zdaj lahko uporabljajo na steklenicah s prostornino do 0,75 litra kot odziv na posebne zahteve, prejete z nekaterih tujih trgov. Ta sprememba se nanaša na člen 8 specifikacije proizvoda in oddelek 9 enotnega dokumenta.

ENOTNI DOKUMENT

1. Ime proizvoda

Morellino di Scansano

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

„Morellino di Scansano“, vključno z „riserva“

KRATEK OPIS

Barva: rubinasto rdeča, ki s staranjem postane bolj granatno rdeča.

Vonj: dišeč, eteričen, intenziven, prijeten, prefinjen.

Okus: suh, topel, rahlo taninski.

Pri obeh vrstah je včasih prisoten pridih lesa.

Najmanjši volumenski delež skupnega alkohola: 12,50 %; za izraz „riserva“: 13,00 %.

Najmanjši ekstrakt brez sladkorja: 24,0 g/l; za izraz „riserva“: 26,0 g/l.

Vsi analitski parametri, ki niso navedeni v spodnji preglednici, so skladni z omejitvami iz nacionalne zakonodaje in zakonodaje EU.

SPLOŠNE ANALITSKE LASTNOSTI

Največji delež skupnega alkohola (v vol. %):

—

Najmanjši delež dejanskega alkohola (v vol. %):

—

Najnižja vsebnost skupnih kislin:

4,50 grama na liter, izraženega kot vinska kislina

Najvišja vsebnost hlapnih kislin (v miliekvivalentih na liter):

—

Najvišja vsebnost skupnega žveplovega dioksida (v miligramih na liter):

—

5. Enološki postopki

5.1. Posebni enološki postopki

—

5.2. Največji donosi

1. „Morellino di Scansano“ DOCG (ZOP)

9 000 kilogramov grozdja na hektar

6. Razmejeno geografsko območje

Območje pridelave grozdja spada v deželo Toskana in zajema celotno občino Scansano ter del občin Campagnatico, Grosseto, Magliano in Toscana, Manciano, Roccalbegna in Semproniano, ki so v pokrajini Grosseto.

7. Glavne sorte vinske trte

Sangiovese N.

8. Opis povezave

„Morellino di Scansano“ DOCG (ZOP)

Starodavna zgodovina vinogradništva na območju proizvodnje vina „Morellino di Scansano“ iz obdobja Etruščanov do srednjega veka in do danes je temeljni dokaz tesne povezanosti in medsebojnega vpliva človeških dejavnikov ter kakovosti in posebnih značilnosti vina „Morellino di Scansano“. Priča o tem, kako so prebivalci s tega območja skozi stoletja iz roda v rod prenašali tradicionalno gojenje trte in enološke tehnike, ki so bile v sodobnem času po zaslugi nespornega znanstvenega in tehnološkega napredka izpopolnjene in dopolnjene, s čimer so nastala znamenita vina.

9. Bistveni dodatni pogoji (pakiranje, označevanje, ostale zahteve)

„Morellino di Scansano“ – Stekleničenje

Pravni okvir:

zakonodaja EU

Vrsta dodatnega pogoja:

stekleničenje na razmejenem geografskem območju

Opis pogoja:

Stekleničenje ali pakiranje mora potekati na razmejenem geografskem območju.

„Morellino di Scansano“ – Vinifikacija

Pravni okvir:

zakonodaja EU

Vrsta dodatnega pogoja:

odstopanje od proizvodnje na razmejenem geografskem območju

Opis pogoja:

Vinifikacija zunaj območja je dovoljena v objektih, ki so v bližini meja območja proizvodnje, pod pogojem, da so oddaljena največ 2 000 metrov v zračni črti in da so v lasti podjetij, ki so proizvajala vino „Morellino di Scansano“ vsaj pet let od datuma začetka veljavnosti ministrske uredbe z dne 23. julija 2010. Za dovoljenja je treba zaprositi, izdaja pa jih italijansko ministrstvo za kmetijsko, živilsko in gozdarsko politiko.

„Morellino di Scansano“ – Označevanje in predstavitev

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

Ime „Toscana“ kot večja geografska enota se lahko vključi na etikete in pri predstavitvi vin z DOCG (ZOP) „Morellino di Scansano“.

Širše geografsko ime „Toscana“ mora biti navedeno za imenom „Morellino di Scansano“ in pod posebnim tradicionalnim izrazom „denominazione di origine controllata e garantita“ (kontrolirana in zajamčena označba porekla ali DOCG) ali izrazom Evropske unije zaščitena označba porekla ali ZOP v naslednjem vrstnem redu:

— Morellino di Scansano,

— „denominazione di origine controllata e garantita“ ali zaščitena označba porekla (ali kratica DOCG ali D.O.C.G.),

— Toscana.

Velikost črk za ime „Toscana“ mora biti manjša od velikosti črk označbe „Morellino di Scansano“, za oboje pa je treba uporabiti enako pisavo, slog, razmik, vidnost, barvo in barvno intenzivnost.

Vse informacije iz drugega odstavka morajo biti prikazane na enotnem ozadju.

„Morellino di Scansano“ – Pakiranje

Pravni okvir:

zakonodaja EU

Vrsta dodatnega pogoja:

dodatne določbe o označevanju

Opis pogoja:

Vina z DOCG (ZOP) „Morellino di Scansano“ se lahko sprostijo v porabo samo v bordojskih steklenicah z nazivno prostornino do 6 litrov.

Uporaba drugih posebnih 9-, 12- in 15-litrskih oblik je omejena na promocijske in nekomercialne namene.

„Morellino di Scansano“ – Sistemi zapiranja

Pravni okvir:

zakonodaja EU

Vrsta dodatnega pogoja:

dodatne določbe o označevanju

Opis pogoja:

Dovoljeni sistemi zapiranja so določeni v veljavnih predpisih, razen kronskih zamaškov.

Zamaški z navojem se lahko uporabljajo samo pri steklenicah s prostornino do 0,750 litra, razen za vino „Morellino di Scansano riserva“.

Povezava na specifikacijo proizvoda

https://www.politicheagricole.it/flex/cm/pages/ServeBLOB.php/L/IT/IDPagina/16737

(1) UL L 9, 11.1.2019, str. 2.